KOMISIJOS SPRENDIMAS
2004 m. liepos 27 d.
programų patvirtinimo naminių ir laukinių paukščių sergamumo paukščių gripu tyrimų vykdymui valstybėse narėse 2004 metais bei ataskaitų pateikimo ir reikalavimų atitikimo gauti Bendrijos finansinei paramai šių programų vykdymo išlaidoms padengti taisyklių nustatymo
(pranešta dokumentu Nr. K(2004) 2854)
(tik tekstai vokiečių, prancūzų, olandų, graikų, danų, suomių, anglų, italų, švedų, ispanų ir portugalų kalbomis yra autentiški)
(Tekstas svarbus EEE)
(2004/630/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl veterinarijos srities išlaidų (1), ypač į šio sprendimo 20 straipsnį,
kadangi:
(1)
Tarybos sprendimas 90/424/EEB numato finansinę Bendrijos paramą techninėms ir mokslinėms priemonėms, reikalingoms Bendrijos veterinarijos įstatymų kūrimui bei veterinarijos mokymui ar profesiniam lavinimui, vykdyti.
(2)
Komisijos sprendimas 2004/111/EB (2) numato 2004 m. vykdyti naminių ir laukinių paukščių sergamumo paukščių gripu tyrimus valstybėse narėse, priklausomai nuo tyrimų planų patvirtinimo Komisijoje; šie tyrimai turėtų nagrinėti paukščių infekcijas, dėl ko gali reikėti persvarstyti dabartinius įstatymus ir išplėsti žinias apie galimus laukinių gyvūnų ir augalų keliamus pavojus gyvūnams ir žmonėms.
(3)
Komisija išnagrinėjo valstybių narių pateiktas programas vadovaudamasi gairėmis, nustatytomis sprendimu 2004/615/EB dėl naminių ir laukinių paukščių sergamumo paukščių gripu tyrimų vykdymo valstybėse narėse 2004 m., ir nusprendė, kad jos atitinka numatytus gairėse reikalavimus; todėl jas reiktų atskirai patvirtinti.
(4)
Su programų patvirtinimu susijusios išlaidos, patirtos nuo 2004 m. kovo 15 d. taip pat atitinka reikalavimus bendram finansavimui gauti.
(5)
Kipras pateikė priežiūros programą, bet dėl nedidelės planuojamų tyrimų apimties neprašė finansinės paramos iš Bendrijos. Tačiau programą reikėtų oficialiai patvirtinti.
(6)
Be to, tikslinga nustatyti ataskaitų apie tyrimų rezultatus pateikimo taisykles ir taisykles, nustatančias ar išlaidos, pateikiamos paraiškoje finansinei paramai iš Bendrijos gauti valstybių narių išlaidoms programos įgyvendinimui padengti, atitinka reikalavimus.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Valstybės narės vykdo naminių ir laukinių paukščių sergamumo paukščių gripu tyrimus pagal programas, kurių sąrašas yra pateikiamas priede I ir yra patvirtinamas nurodytam laikotarpiui.
2. Finansinė Bendrijos parama, bandinių ėmimo ir analizės išlaidoms padengti skiriama kiekvienai valstybei narei, ir yra ne didesnė negu už priede I nustatyta didžiausia suma.
Ši parama suteikiama su sąlyga, kad valstybė narė:
a)
įveda įstatymus, reglamentą ar administracines nuostatas būtinas programos įgyvendinimui,
b)
vėliausiai iki 2005 m. kovo 15 d. nusiunčia Komisijai ir Bendrijos referencinei laboratorijai paukščių gripui tirti galutinę ataskaitą apie techninį programos vykdymą ir gautus rezultatus laikydamasi II, III, IV ir V prieduose nustatytų ataskaitos modelių, bei laikotarpio, kuriam patvirtinta programa, išlaidas pagrindžiančius duomenis,
c)
efektyviai įgyvendina programą; visų pirma, kompetentinga institucija užtikrina, kad paukščių ūkiuose arba skerdyklose yra paimami tinkami bandiniai.
2 straipsnis
Šis sprendimas skirtas Austrijai, Belgijai, Kiprui, Danijai, Suomijai, Prancūzijai, Vokietijai, Airijai, Italijai, Liuksemburgui, Švedijai, Ispanijai, Portugalijai ir Jungtinei Karalystei.
Priimta Briuselyje, 2004 m. liepos 27 d.